Lycée de garçons de Luxembourg
De Lycée de garçons de Luxembourg, kuerz LGL an op Lëtzebuergesch dacks einfach (Stater) Jongelycée genannt, ass eng ëffentlech Secondairesschoul um Lampertsbierg an der Stad Lëtzebuerg.

E läit um Lampertsbierg just nieft der Kierch a steet tëscht der Avenue Victor Hugo an der Avenue Pasteur. Direkt donieft steet och d'Lampertsbierger Primärschoul Henri VII a virum Lycée ass d'Auguste Laurent Plaz.

De Lycée de garçons war fréier allgemeng ënner dem Numm Industrieschoul bekannt.

Historique 
D'Industrieschoul ass mam Gesetz vum 18. Mäerz 1892 vum Stater Kolléisch getrennt ginn a krut eng eegen Direktioun. De Gustave Zahn, Directeur adjoint vum Kolléisch, gouf den 3. Oktober 1892 mat der Direktioun vun der neier Schoul chargéiert. Deemools gouf et 26 Professeren an 289 Schüler, opgedeelt a 6 Industrie-, 3 Commerceklassen an d'Cours supérieurs fir Naturwëssenschaften, Physik a Mathematik.

De 25. Mee 1894 krut de Gustave Zahn d'Nominatioun als Direkter. D'Industrieschoul mat hire Klassesäll ass och no dëser Trennung nach am Gebai vum Kolléisch an der Uewerstad bliwwen.

Duerch d'Gesetz vum 23. Mee 1904 gouf de Bau vun engem neie Gebai fir d'École industrielle et commerciale de Luxembourg festgeluecht. Heifir gouf e Concours ausgeschriwwen, deen den Architekt-Ingenieur Gustave Serta gewonnen huet.1908 ass d'Schoul, mat hiren deemools 409 Schüler, an hiert neit Gebai um Lampertsbierg komm.

Wärend dem Zweete Weltkrich am August 1941 gouf een Deel vun de Schüler aus dem Kolléisch an d'Industrieschoul verluecht, an eng sougenannt Goetheschoul, Staatliche Oberschule für Jungen, gouf am selwechte Gebai geschaf, an där och Latäin enseignéiert gouf. D'Industrieschoul selwer gouf a Staatliche Limpertsberg-Oberschule für Jungen ëmbenannt. Nom Krich blouwen d'Section moderne mat 6 Joer an d'Section latine mat 7 Joer Studium bestoen. 1945/1946 hat d'Schoul iwwer 1.000 Schüler mat 64 Professeren.

Duerch d'Groussherzoglecht Reglement vum 28. Abrëll 1945 gouf d'Schoul vun « École industrielle et commerciale de Luxembourg » an « Lycée de garçons de Luxembourg » ëmbenannt.

Den 28. November 2017 gouf d'Gebai op den Zousazinventaire vun de klasséierte Monumenter agedroen.

Direkteren 

 1892-1894: Gustave Zahn (Direkter ff)
 1894-1906: Gustave Zahn
 1906-1916: Nicolas Philippe
 1917-1917: François Manternach
 1917-1940: Gustave Faber
 1945-1945: Gustave Faber
 1945-1955: André-Paul Thibeau
 1955-1961: Alphonse Willems
 1961-1971: Henri Thill
 1971-1988: Édouard Simon
 1989-2005: Jean-Paul Pütz
 2005-2016: Bernard "Benn" Schroeder
 2016- : Frank Eyschen

Am Zweete Weltkrich, gouf d'Direktioun vun der Schoul vum Joseph ("Josef") Foos iwwerholl.

Bekannt Professeren 

 Paul Bisdorff
 Tony Bourg
 Robert Bruch
 Jules Christophory
 Jean Feltes
 Félix Glatz
 Pierre Hentges
 Ben Heyart
 Fernand Hoffmann
 Julien Hoffmann
 Lucien Koenig
 Jean Krier
 Mathieu Lamberty
 Camille Polfer
 Léopold Reichling
 Marcel Reuland
 Nicolas Ries
 Tit Schroeder
 Jules Speller
 Nicolas van Werveke

Bekannt Schüler 

 Jean Asselborn
 Eugène Berger
 Claude Conter
 Jules Hoffmann, Nobelpräis fir Medezin 2011
 Jean Octave
 Guido Schiltz
 Lé Tanson
 Egide Thein

Kuckt och 
 Secondaireschoulen zu Lëtzebuerg

Um Spaweck 

 Offiziell Websäit vum Stater Jongelycée

Schoulen an der Stad Lëtzebuerg
Lampertsbierg
Klasséiert Monumenter an der Gemeng Lëtzebuerg
Bauwierker 1908